Temeljem članka 20. Zakona o predškolskom odgoju i naobrazbi (N.N. 10/97) i članka 175. Statuta OŠ Dr.Branimira Markovića Školski odbor OŠ Dr.Branimira Markovića na svojoj sjednici održanoj dana 26.01.2009. donio je

**PRAVILNIK**

**O upisu djece, pravima i obvezama korisnika usluga smještaja djece**

 **u Podružnicu predškolskog odgoja**

**Pri Osnovnoj školi Dr.Branimira Markovića**

* **pročišćeni tekst sa Izmjenama od 30.09.09. ; 13.05.15. i 01.07.2019.**

 Članak 1.

Ovim Pravilnikom uređuju se kriteriji za upis djece , te prava i obveze korisnika usluga smještaja djece u Podružnicu predškolskog odgoja pri OŠ Dr.Branimira Markovića u Ravnoj Gori (u daljem tekstu: Podružnica ).

Ovaj Pravilnik je temelj za sklapanja ugovora s roditeljima pri upisu djece u Podružnicu.

 Članak 2.

Prednost pri upisu djece u Podružnicu s prebivalištem na području Općine Ravna Gora imaju :

1. djeca u godini prije polaska u Osnovnu školu
2. djeca s teškoćama u razvoju
3. djeca samohranih roditelja i djeca uzeta na uzdržavanje
4. djeca roditelja žrtava i invalida Domovinskog rata
5. djeca zaposlenih roditelja
6. djeca iz obitelji s troje i više djece
7. djeca roditelja koji primaju dječji dodatak
8. djeca polaznici cjelodnevnog programa
9. djeca s liste čekanja iz prošle školske godine
10. djeca po starosnoj dobi
11. djeca koja 31.08. tekuće godine navršavaju četiri godine.

 Članak 3.

U Podružnicu se mogu upisati i djeca iz drugih općina ukoliko jedan od roditelja ima prebivalište ili privremeno boravište na području Općine Ravna Gora.

 Članak 4.

Roditelji djece dužni su u predviđenom roku za predbilježbe dostaviti ispunjen obrazac Zahtjeva za upis djece u Podružnicu sa potrebitom dokumentacijom temeljem koje se stječe prednost za upis.

 Članak 5.

Povjerenstvo za upis djece u Podružnicu (u daljem tekstu : Povjerenstvo) imenuje Školski odbor i sastoji se od 5 članova: jednog predstavnika škole, jednog predstavnika Školskog odbora, jednog predstavnika Općine Ravna Gora i dvije odgajateljice zaposlene u Podružnici.

 Članak 6.

Povjerenstvo razmatra zaprimljene zahtjeve koji su pristigli u predviđenom roku i donosi Odluku o novoprimljenim polaznicima u tekućoj školskoj godini po redosljedu prednosti utvrđenom u članku 2. ovog Pravilnika do 30. lipnja tekuće godine.

 Članak 7.

Neriješeni zahtjevi za upis djeteta u Podružnicu stavljaju se na listu čekanja. U slučaju ispisivanja djeteta iz Podružnice tijekom školske godine, djeca sa liste čekanja stječu pravo upisa prema redosljedu na listi čekanja.

Roditelji djece stavljene na listu čekanja imaju pravo uložiti žalbu u roku 8 dana od dana primitka Odluke. Žalba se podnosi Povjerenstvu koje je dužno žalbu riješiti u roku 8 dana od dana podnošenja žalbe.

 Članak 8.

Roditelj, odnosno skrbnik djeteta primljenog u Podružnicu obavezan je popuniti Upisnicu i potpisati Izjavu kojom prihvaća uvjete smještaja kao i pravila trajnog korištenja usluga Podružnice.

O svakoj opravdanoj promjeni (poludnevni/cjelodnevni program) roditelj se je dužan pismeno se očitovati Povjerenstvu koje o tome donosi Odluku.

Upisnica sa Izjavom je sastavni dio ovog Pravilnika.

Upisnicu supotpisuje ravnatelj škole i roditelj i ima snagu ugovora.

 Članak 9.

Sigurnost smještaja djece uređuje se sljedećim pravilima:

* dijete smije odlaziti iz Podružnice u pratnji punoljetne osobe ili člana obitelji
* osoba koja dovodi i odvodi dijete dužna se javiti odgajteljima
* ako po dijete dolazi osoba koja nije član uže ili šire porodice djeteta ista treba imati pismenu suglasnost roditelja
* obvezno je dolaziti po dijete u okviru radnog vremena
* roditelj ne smije u Podružnicu dovesti bolesno dijete
* nakon djetetove bolesti prilikom povratka u Podružnicu potrebno je priložiti liječničku potvrdu da je dijete zdravo
* prilikom upisa djeteta roditelj, odnosno skrbnik dužan je priložiti zdravstvenu dokumentaciju o eventualnoj bolesti djeteta ili njegovim smetnjama u psihofizičkom razvoju

 Članak 10.

U cilju osiguravanja redovitih financijskih sredstava za rad Podružnice utvrđuju se sljedeća pravila:

* za boravak djeteta u podružnici roditelj plaća učešće u cijeni u mjesečnom iznosu temeljem Zaključka Općinskog poglavarstva o visini participacije za roditelje.
* za izostanak djeteta duži od 8 dana uz liječničku potvrdu cijena participacije se umanjuje za iznos prehrane za dane izostanka.
* u ljetnim mjesecima (srpanj i kolovoz) cijena se umanjuje za 50 % po svakom mjesecu
* ukoliko prestaje potreba za korištenjem usluga Podružnice roditelj je dužan ispisati dijete putem ispisnice, u protivnom će se ispostaviti uplatnica bez obzira na prisutnost ili neprisustnost djeteta u Podružnici
* roditelj djeteta se obvezuje redovito podmirivati navedeni iznos poštujući rok uplatnice
* roditelj djeteta se obvezuje ispisivanje djeteta najaviti 15 dana unaprijed
* u slučaju ne pridržavanja gore navedenih pravila od strane roditelja korisnika usluga Podružnica će ispisati dijete.

 Članak 11.

Ovaj Pravilnik stupa na snagu danom donošenja, a objaviti će se na oglasnoj ploči Škole.

 Predsjednik Školskog odbora: Branka Padavić